als_Latn dik_Latn sag_Latn
Alarmi i rremë nga “çanta bombë”, arrestohet studenti. Ngjarja pranë lokalit ku drekoi Rama me gratë për festënLajmi i Fundit e Dielë, 8 Mars, 2015 | 08:16 am
UPDATE/ Pak orë para një dreke të planifikuar nga kreu i qeverisë, Edi Rama, me femrat e Kryeministrisë në Tiranë për festat e marsit, pranë ambientit ku zhvillohej aktiviteti pati dje një alarm për bombë.
Situata e alarmit dhe rrethimi nga Policia zgjati për disa orë. Një çantë e dyshimtë është konstatuar mëngjesin e djeshëm rreth orës 08.45, në parkun “Rinia”, në afërsi të një kompleksi shërbimesh në këtë zonë. Disa shërbime të policisë që ndodheshin në terren u sinjalizuan për çantën e braktisur ndërsa njoftimi mbërriti edhe në sallën operative përmes telefonatave të qytetarëve në numrin 129. Shërbimet e rendit kanë mbërritur menjëherë në vendin e ngjarjes duke evakuuar të gjithë personat që ndodheshin pranë çantës së dyshuar.
Policia bllokoi për disa minuta edhe trafikun në segmentin e Unazës që zbret nga Ura e Madhe e Lanës në drejtim të Shallvareve për të shmangur çdo rrezik për qytetarët. Çanta i përkiste shtetasit Bruno Pëllumbi, 18 vjeç, nga Lezha, student në Fakultetin e Gjeologji-Minierave në kryeqytet. Ai e kishte braktisur çantën duke e vendosur poshtë një stoli në parkun “Rinia”, ndërsa kishte vendosur sipër saj një copë letër ku shkruhej: Mos e prek!.
I riu mësohet se ka pasur dje një provim për të dhënë në fakultetin ku studionte. Konstatimi i çantës nga qytetarët dhe njoftimi i menjëhershëm shkaktoi panik dhe frikë për disa orë. Policia e ndodhur para situatës në fjalë zbatoi protokollin e nevojshëm që nisi me mbërritjen në vendin e ngjarjes të forcave xheniere të repartit RENEA.
E gjithë zona u evakuua, rreth çantës në diametër të gjerë u vendosën shirita kufizues ndërsa ekspertët nisën punën për verifikimin e sendeve brenda çantës sportive me ngjyrë të gjelbër. Në zonën ku ndodhi ngjaja për më se një orë u çaktivizuan valët e telefonave celularë.
ALARMI I RREMË
Pasi ka veshur pajisjet mbrojtëse të nevojshme, një efektiv i sektorit të xhenios në Forcat Speciale të Policisë është afruar te çanta dhe në dy anët e saj ka vendosur pajisjet e vëzhgimit termit.
Nga skanimi i bërë nga jashtë, nuk u konstatua ndonjë send i dyshimtë brenda çantës. Pas këtij momenti, specialisti i xhenios u afrua përsëri dhe vendosi pranë çantës sportive pajisjet për kryerjen e shpërthimit të kontrolluar. Kjo procedurë është kryer rreth një orë pas alarmit të dhënë nga qytetarët.
Nga shpërthimi i kontrolluar u konfirmua se çanta nuk kishte lëndë plasëse. Efektivat e Policisë bënë më pas hapjen e çantës dhe kontrollin brenda saj, ku gjetën disa qese të boshatisura, letra dhe disa gazeta.
Pronari i çantës, shtetasi Bruno Pëllumbi, u shoqërua në Polici rreth një orë pas ngjarjes. Pasi është mbajtur deri pasdite në qelitë e komisariatit nr.3 në Tiranë, ndaj tij është marrë masa e arrestit. Burimet zyrtare të Policisë kanë thënë se shtetasi Bruno Pellumbi akuzohet për përhapje të informatave të rreme që ngjallin panik në publik.
Në komunikatën e Policisë lidhur me ngjarjen, thuhet se është arritur të identifikohet dhe arrestohet në Tiranë shtetasi Bruno Pëllumbi, i moshës 18 vjeç. “Arrestimi është bërë pasi të shtunën te parku “Rinia”, ka lënë një çantë me mbishkrimin ‘Mos e prek’”, thuhet në deklaratën e Policisë. Sipas saj, arrestimi i të riut është bërë për veprën penale “përhapje të informatave të rreme që ngjallin panik”.
Studenti i ka thënë Policisë se kishte një provim dhe duke qenë se çantën e kishte boshatisur, e ka lënë atë te stoli në parkun “Rinia” për të shkuar në shkollë. Me shpresën se do ta gjente kur të kthehej, ai ka shkruar edhe mesazhin “mos e prek” në copën e letrës të vendosur mbi çantë.
Trazhgim Sokolaj
als_Latn als_Latn als_Latn als_Latn als_Latn als_Latn kab_Latn als_Latn als_Latn als_Latn als_Latn als_Latn als_Latn kea_Latn